CELEX: 32013R1003
Language: hu
Date: 2013-07-12 00:00:00
Title: A Bizottság 1003/2013/EU felhatalmazáson alapuló rendelete ( 2013. július 12. ) a 648/2012/EK európai parlamenti és tanácsi rendeletnek az Európai Értékpapír-piaci Hatóság által a kereskedési adattáraknak felszámított díjak tekintetében történő kiegészítéséről  EGT-vonatkozású szöveg

19.10.2013   
            
            
               HU
            
            
               Az Európai Unió Hivatalos Lapja
            
            
               L 279/4
            
         A BIZOTTSÁG 1003/2013/EU FELHATALMAZÁSON ALAPULÓ RENDELETE
   (2013. július 12.)
   a 648/2012/EK európai parlamenti és tanácsi rendeletnek az Európai Értékpapír-piaci Hatóság által a kereskedési adattáraknak felszámított díjak tekintetében történő kiegészítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 4-i 648/2012/EU európai parlamenti és tanácsi rendeletre (1) és különösen annak 72. cikke (3) bekezdésére,
   mivel:
   
               (1)
            
            
               Az európai felügyeleti hatóság (Európai Értékpapír-piaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről szóló, 2010. november 24-i 1095/2010/EU európai parlamenti és tanácsi rendelet (2) 62. cikke értelmében az Európai Értékpapír-piaci Hatóság (EÉPH) bevételei a nemzeti hatóságok hozzájárulásai és az uniós támogatás mellett az uniós jogszabályokban meghatározott esetekben az EÉPH-nak fizetendő díjakból állnak.
            
         
               (2)
            
            
               Az EÉPH-nál a nyilvántartásba vétel iránti kérelmek feldolgozásával összefüggésben felmerülő költségek fedezése céljából az Unióban székhellyel rendelkező kereskedési adattárakkal szemben nyilvántartásbavételi díjat kell felszámítani. A kérelem értékelésével összefüggésben magasabb költségek merülnek fel, amennyiben a kereskedési adattár a származtatott ügyletek legalább három kategóriáját le kívánja fedni vagy kiegészítő szolgáltatásokat kíván nyújtani. A nyilvántartásbavételi díjat ezért e két objektív kritérium figyelembevételével kell kiszámítani.
            
         
               (3)
            
            
               A kiegészítő szolgáltatások és a származtatott ügyletek háromnál több kategóriájára vonatkozó jelentéstételi szolgáltatások nyújtása emellett várhatóan a kereskedési adattár jövőbeli árbevételére is közvetlen hatást gyakorol. Ezért a nyilvántartásbavételi díjak kiszabása érdekében a kereskedési adattárakat a várható összbevétel alapján három különböző kategóriába kell besorolni (magas, közepes és alacsony várható összbevétel), és e kategóriákra eltérő nyilvántartásbavételi díjakat kell alkalmazni attól függően, hogy a kereskedési adattárak tervezik-e kiegészítő szolgáltatások, a származtatott ügyletek több mint három kategóriájára vonatkozó jelentéstételi szolgáltatások, vagy mindkét említett szolgáltatástípus nyújtását.
            
         
               (4)
            
            
               Amennyiben a kereskedési adattár a nyilvántartásba vételt követően kezd kiegészítő szolgáltatásokat kínálni vagy terjeszti ki tevékenységét a származtatott ügyletek több mint három kategóriájára, és így a várható összbevétel tekintetében magasabb kategóriába kerül, a kereskedési adattárnak be kell fizetnie az eredetileg befizetett nyilvántartásbavételi díj, valamint a várható összbevétel alapján rá vonatkozó új kategóriának megfelelő nyilvántartásbavételi díj közötti különbözetet.
            
         
               (5)
            
            
               A megalapozatlan kérelmek visszaszorítása érdekében a nyilvántartásbavételi díj nem téríthető vissza, ha a kérelmező a nyilvántartásbavételi eljárás során visszavonja kérelmét vagy ha kérelmét elutasítják.
            
         
               (6)
            
            
               Az EÉPH költségvetésének hatékony felhasználását biztosítandó, és egyúttal a tagállamok és az Unió pénzügyi terheinek könnyítése érdekében gondoskodni kell arról, hogy a kereskedési adattárak által megfizetett összegek legalább a felügyeletükkel kapcsolatban felmerülő összes költséget fedezzék. A díjak mértékét oly módon kell meghatározni, hogy a kereskedési adattárak tevékenységével kapcsolatos tevékenységek ne vezessenek se jelentős hiány, se jelentős többlet felhalmozódásához. Amennyiben ismételten jelentős hiány vagy többlet jelentkezik, a Bizottságnak felül kell vizsgálnia a díjak szintjét.
            
         
               (7)
            
            
               A méltányos és egyértelmű, egyúttal a felügyelt jogalany tekintetében felmerülő adminisztratív terhet ténylegesen tükröző díjszabás biztosítása érdekében a díjat a kereskedési adattárak alapvető tevékenységeiből származó árbevétel alapján kell megállapítani. Az egyes kereskedési adattáraknak felszámított felügyeleti díjaknak arányosnak kell lenniük az adott kereskedési adattár tevékenységének az összes nyilvántartásba vett és felügyelt kereskedési adattár össztevékenységéhez viszonyított arányával. Mindazonáltal a kereskedési adattárak felügyeletéből adódó állandó adminisztratív költségekre való tekintettel meg kell határozni a felügyeleti díj minimumösszegét.
            
         
               (8)
            
            
               Mivel a kereskedési adattár tevékenységéről a nyilvántartásba vétel évében korlátozott mértékben állnak csak rendelkezésre adatok, a kezdeti éves felügyeleti díjat a nyilvántartásbavételi díj és az ESMA által az adott évben az adott kereskedési adattár felügyeletéből adódóan tett felügyeleti intézkedések alapján kell kiszámítani.
            
         
               (9)
            
            
               A kereskedési adattárak viszonylag új szervezetek, amelyek új szabályozott pénzügyi szolgáltatásokat nyújtanak, így árbevételük mértékének meghatározásához még nem áll rendelkezésre megbízható módszer. Mindazonáltal a kereskedési adattárak árbevételének becslésekor számos mutatót figyelembe kell venni, különösen a származtatott ügyletekre vonatkozó adatok központosított gyűjtéséből és tárolásából származó – a kiegészítő szolgáltatásokból származó esetleges bevételeket nem tartalmazó – fő pénzügyi bevételeket, az adott időszakra vonatkozóan bejelentett ügyletek számát és az adott időszak végén lezáratlan ügyletek számát. A kereskedési adattár működésének első évében a felügyeleti díjnak összhangban kell állnia az EÉPH által az adattár felügyeletéből adódóan a nyilvántartásba vétel időpontjától az év végéig tett felügyeleti intézkedésekkel, és a várható összbevétel alapján meghatározott nyilvántartásbavételi díjakon kell alapulnia.
            
         
               (10)
            
            
               A 2013-ban nyilvántartásba vett kereskedési adattárak 2013 vége előtt nem fogják megkezdeni a jelentéstételi szolgáltatások nyújtását, és 2013-ban tevékenységük szintje valószínűleg elhanyagolható lesz. Ezért a 2014-es éves felügyeleti díjukat a 2014 első felében jelentkező, figyelembe veendő árbevételük alapján kell kiszámítani.
            
         
               (11)
            
            
               A kereskedési adattárak ágazatának kezdeti stádiumára és lehetséges jövőbeli fejleményeire való tekintettel a kereskedési adattárak árbevételének kiszámítására vonatkozó módszert szükség esetén felül kell vizsgálni. A Bizottságnak e rendelet hatálybalépésének időpontjától számított négy éven belül értékelnie kell, hogy megfelelő-e az árbevétel kiszámításának a rendeletben meghatározott módszere.
            
         
               (12)
            
            
               Szabályokat kell meghatározni a 648/2012/EU rendelet vonatkozó rendelkezései szerint elismerésért folyamodó harmadik országbeli kereskedési adattáraknak az elismerés és az éves felügyelet adminisztratív költségeinek fedezése céljából felszámítandó díjakra vonatkozóan. E tekintetben az EÉPH költségei a harmadik országbeli kereskedési adattáraknak az említett rendelet 77. cikkének (2) bekezdése szerinti elismerésével, a kérelmező kereskedési adattár nyilvántartásbavételi helye szerinti harmadik országgal az említett rendelet 75. cikkének (3) bekezdése szerint kötött együttműködési megállapodásokkal, valamint az elismert kereskedési adattárak felügyeletével kapcsolatos szükséges kiadásokon alapulnak. A együttműködési megállapodások megkötésével kapcsolatos költségeket meg kell osztani az ugyanazon harmadik országból származó, elismert kereskedési adattárak között.
            
         
               (13)
            
            
               Az EÉPH által az elismert harmadik országbeli kereskedési adattárak tekintetében gyakorolt felügyeleti feladatok főként az együttműködési megállapodás végrehajtásához kapcsolódnak, beleértve az érintett hatóságok közötti hatékony adatcserét is. Az elismert kereskedési adattáraknak felszámított felügyeleti díjaknak fedezniük kell e feladatok ellátásának költségét. Mivel e költségek sokkal alacsonyabbak lesznek, mint az Unión belül nyilvántartásba vett kereskedési adattárak közvetlen felügyeletének biztosítása miatt az EÉPH-ra háruló költségek, az elismert kereskedési adattárakra vonatkozó felügyeleti díjaknak jóval alacsonyabbaknak kell lenniük, mint az EÉPH közvetlen felügyelete alá tartozó, nyilvántartásba vett kereskedési adattáraknak felszámított felügyeleti díjak.
            
         
               (14)
            
            
               A lehetséges jövőbeli fejleményekre való tekintettel helyénvaló, hogy a számításba veendő árbevétel kiszámításának módját, valamint a nyilvántartásbavételi, elismerési és felügyeleti díjak szintjét szükség esetén felülvizsgálják és frissítsék.
            
         
               (15)
            
            
               Az illetékes nemzeti hatóságoknál költségek merülnek fel a 648/2012/EU rendelet alapján folytatott tevékenység során, különösen a feladatoknak a 648/2012/EU rendelet 74. cikkével összhangban történő átruházása következtében. Az EÉPH által a kereskedési adattáraknak felszámított díjaknak e költségeket is fedezniük kell. Annak elkerülése érdekében, hogy az illetékes hatóságok az átruházott feladatok vagy az EÉPH-nak nyújtott segítség miatt veszteséget szenvedjenek vagy nyereséget realizáljanak, az EÉPH kizárólag az adott tagállami illetékes hatóságnál ténylegesen felmerült költségeket téríti meg.
            
         
               (16)
            
            
               Az EÉPH-nak a kereskedési adattárakkal szembeni díjmegállapítási jogának e rendelet kell, hogy az alapját képezze. Az eredményes és hatékony felügyelet és végrehajtás megkönnyítése érdekében a rendeletnek a kihirdetését követő harmadik napon hatályba kell lépnie,
            
         ELFOGADTA EZT A RENDELETET:
   I.   FEJEZET
   
      ÁLTALÁNOS RENDELKEZÉSEK
   
   1. cikk
   Tárgy
   E rendelet az Európai Értékpapír-piaci Hatóság (EÉPH) által a kereskedési adattáraknak a nyilvántartásba vételükért, felügyeletükért és elismerésükért felszámított díjakra vonatkozó szabályokat állapít meg.
   2. cikk
   A felügyeleti költségek teljes megtérülése
   A kereskedési adattáraknak felszámított díjaknak fedezniük kell az alábbiakat:
   
               a)
            
            
               a kereskedési adattáraknak a 648/2012/EK rendelet szerinti, az EÉPH által végzett nyilvántartásba vételével és felügyeletével összefüggésben felmerülő összes költség, ideértve a kereskedési adattárak elismeréséből adódó költségeket is;
            
         
               b)
            
            
               a 648/2012/EU rendelet alapján és különösen a feladatoknak a 648/2012/EU rendelet 74. cikkével összhangban történő átruházása következtében tevékenységeket folytató illetékes nemzeti hatóságok költségeinek megtérítéséből adódó összes költség.
            
         3. cikk
   A figyelembe veendő árbevétel
   (1)   A kereskedési adattár adott pénzügyi évre (n.) vonatkozó figyelembe veendő árbevétele az alábbi összegek egyharmadainak összege:
   
               a)
            
            
               az előző évre (n-1.) vonatkozó auditált beszámoló szerint a kereskedési adattár alapvető tevékenységeiből – azaz a származtatott ügyletekre vonatkozó adatok központosított gyűjtéséből és tárolásából – származó bevétele, elosztva az összes kereskedési adattár által az előző év (n-1.) során az alapvető tevékenységeikből – azaz a származtatott ügyletekre vonatkozó adatok központosított gyűjtéséből és tárolásából – realizált összbevétellel;
            
         
               b)
            
            
               az előző év (n-1.) során a kereskedési adattárnak bejelentett ügyletek száma, elosztva az előző év (n-1.) során a nyilvántartásba vett kereskedési adattáraknak bejelentett ügyletek összességének számával;
            
         
               c)
            
            
               az előző év (n-1.) december 31-én lezáratlanként rögzített ügyletek száma, elosztva az előző év (n-1.) december 31-én a nyilvántartásba vett kereskedési adattárakban lezáratlanként rögzített ügyletek összesített számával.
            
         Az adott kereskedési adattár (az alábbi képletben: KAi) első albekezdés szerinti figyelembe veendő árbevételét a következőképpen kell kiszámítani:
   
      
   (2)   Amennyiben a kereskedési adattár nem működött az (n-1.) év egészében, a figyelembe veendő bevételt az (1) bekezdésben meghatározott képlet alkalmazásával oly módon kell kiszámítani, hogy az adott kereskedési adattár és az (1) bekezdés a), b) és c) pontjában említett tényezők esetében az (n-1.) év egészére kivetítik a kereskedési adattár (n-1.) évben folytatott működésének hónapjaira vonatkozóan kiszámított értékeket.
   4. cikk
   A díjak kiigazítása
   (1)   A kereskedési adattáraknak felszámított díjak mértékét oly módon kell meghatározni, hogy az ne vezessen se jelentős hiány, se jelentős többlet felhalmozódásához.
   Jelentős és ismételt többlet vagy hiány jelentkezése esetén a Bizottság felülvizsgálja a díjak mértékét.
   (2)   Ha az (n.) évben a kereskedési adattáraknak felszámított díjak nem elegendőek a kereskedési adattárak nyilvántartásba vételéből, felügyeletéből és elismeréséből adódóan az EÉPH-ra háruló szükséges költségek teljes összegének fedezéséhez, az EÉPH az (n + 1.) évben a szükséges összegnek megfelelő díjemelést hajt végre az (n.) év egészére nyilvántartásba vett, és az (n + 1.) évben továbbra is nyilvántartásban lévő kereskedési adattáraknak felszámítandó felügyeleti díjak tekintetében.
   (3)   A (2) bekezdés szerinti, hiány miatt történő díjkiigazítást az egyes kereskedési adattárakra külön-külön, az (n.) évben realizált, figyelembe vett árbevételükkel arányosan kell kiszámítani.
   II.   FEJEZET
   
      DÍJAK
   
   5. cikk
   A díjak típusai
   (1)   A 648/2012/EU rendelet 55. cikke (1) bekezdésével összhangban nyilvántartásba vételét kérelmező, az Unióban székhellyel rendelkező kereskedési adattár az alábbi díjak megfizetésére kötelezett:
   
               a)
            
            
               a 6. cikk szerinti nyilvántartásbavételi díj;
            
         
               b)
            
            
               az 7. cikk szerinti éves felügyeleti díj.
            
         (2)   A 648/2012/EU rendelet 77. cikke (1) bekezdésével összhangban elismerésért folyamodó, harmadik országbeli székhellyel rendelkező kereskedési adattár az alábbi díjak megfizetésére kötelezett:
   
               a)
            
            
               a 8. cikk (1) bekezdése szerinti elismerési díj;
            
         
               b)
            
            
               az elismert kereskedési adattárak 8. cikk (2) bekezdése szerinti éves felügyeleti díja.
            
         6. cikk
   Nyilvántartásbavételi díj
   (1)   Az egyes kereskedési adattárak által fizetendő nyilvántartásbavételi díjat a kérelem értékeléséhez és vizsgálatához szükséges felügyeleti intézkedéseknek, valamint a (2)–(6) bekezdés szerinti várható teljes árbevételnek megfelelően kell kiszámítani.
   (2)   A nyilvántartásbavételi díj kiszámításakor figyelembe kell venni az alábbi tevékenységeket:
   
               a)
            
            
               a kereskedési adattár által nyújtott kiegészítő szolgáltatások, pl. tőzsdekereskedelmi visszaigazolás (trade confirmation), ajánlatpárosítás (trade matching) hiteleseményekkel kapcsolatos szolgáltatásnyújtás (credit event servicing), portfólióállomány-visszaigazolás (portfolio confirmation), portfóliótömörítés (portfolio compression);
            
         
               b)
            
            
               a kereskedési adattár által a származtatott ügyletek három vagy annál több kategóriájára vonatkozóan nyújtott adattári szolgáltatások.
            
         (3)   A (2) bekezdés alkalmazásában az alábbi esetekben tekinthető úgy, hogy a kereskedési adattár kiegészítő szolgáltatásokat nyújt:
   
               a)
            
            
               amennyiben közvetlen kiegészítő szolgáltatásokat nyújt;
            
         
               b)
            
            
               amennyiben a kereskedési adattárral azonos csoporthoz tartozó szervezet közvetett kiegészítő szolgáltatásokat nyújt;
            
         
               c)
            
            
               amennyiben olyan szervezet nyújt kiegészítő szolgáltatásokat, amellyel a kereskedési adattár a kereskedési vagy kereskedés utáni szolgáltatási lánc, illetőleg külön üzletág vonatkozásában szolgáltatásnyújtási együttműködésről kötött megállapodást.
            
         (4)   Amennyiben a kereskedési adattár a (2) bekezdésben meghatározott tevékenységek egyikét sem folytatja, az érintett kereskedési adattár várható összbevétele alacsonynak minősül, és a kereskedési adattár által fizetendő nyilvántartásbavételi díj összege 45 000 EUR.
   (5)   Amennyiben a kereskedési adattár a (2) bekezdésben meghatározott két tevékenység egyikét folytatja, az érintett kereskedési adattár várható összbevétele közepesnek minősül, és a kereskedési adattár által fizetendő nyilvántartásbavételi díj összege 65 000 EUR.
   (6)   Amennyiben a kereskedési adattár a (2) bekezdésben meghatározott mindkét tevékenységet folytatja, az érintett kereskedési adattár várható összbevétele magasnak minősül, és a kereskedési adattár által fizetendő nyilvántartásbavételi díj összege 100 000 EUR.
   (7)   A szolgáltatásnyújtásban bekövetkező olyan lényegi változás esetén, amelynek következtében a kereskedési adattárra a (4), (5) és (6) bekezdés szerint az eredetileg megfizetett nyilvántartásbavételi díjnál magasabb összegű nyilvántartásbavételi díj hárul, a kereskedési adattár köteles megfizetni az eredetileg megfizetett nyilvántartásbavételi díj és a lényegi változás miatt alkalmazandó magasabb összegű nyilvántartási díj különbözetét.
   7. cikk
   A nyilvántartásba vett kereskedési adattárak éves felügyeleti díja
   (1)   A nyilvántartásba vett kereskedési adattár éves felügyeleti díjat fizet.
   (2)   Az adott (n.) pénzügyi évre vonatkozó éves felügyeleti díjak teljes összegét az alábbiak szerint kell kiszámítani:
   
               a)
            
            
               az adott (n.) pénzügyi évre vonatkozó éves felügyeleti díj teljes összege számításának alapja a kereskedési adattárak felügyeletével összefüggésben felmerülő költségekre vonatkozó számítás, amelyet az EÉPH-nak az adott évre vonatkozó, az 1095/2010/EU rendelet 63. cikkének megfelelően megállapított és jóváhagyott költségvetése tartalmaz;
            
         
               b)
            
            
               az adott (n.) pénzügyi évre vonatkozó éves felügyeleti díj teljes összegének kiszámításakor az a) pont szerinti költségszámításból le kell vonni az alábbiakat:
               
                           i.
                        
                        
                           az adott (n.) pénzügyi évben a kereskedési nyilvántartások által a 6. cikknek megfelelően fizetett nyilvántartásbavételi díjak teljes összege, valamint az adott (n.) pénzügyi évben a már nyilvántartásba vett kereskedelmi adattárak által a nyilvántartásba vételük tekintetében jelentkező lényegi változás miatt a 6. cikk (7) bekezdése szerint fizetett kiegészítő nyilvántartásbavételi díjak;
                        
                     
                           ii.
                        
                        
                           az adott (n.) pénzügyi évben a harmadik országbeli kereskedési adattárak által a 8. cikknek megfelelően fizetett elismerési díjak teljes összege;
                        
                     
                           iii.
                        
                        
                           az adott (n.) pénzügyi évben a kereskedési adattárak által a (4) bekezdés alapján fizetendő induló felügyeleti díj;
                        
                     
         
               c)
            
            
               a nyilvántartásba vett kereskedési adattár által fizetendő éves felügyeleti díj kiszámításakor a felügyeleti díjak b) pont szerint kiszámított teljes összegét felosztják az n-1. évben nyilvántartásba vett összes kereskedési adattár között annak arányában, hogy a kereskedési adattár figyelembe vett árbevétele milyen hányadot képvisel az összes kereskedési adattár – a 3. cikk (1) bekezdésében meghatározottak szerint kiszámított – figyelembe vett árbevételének teljes összegében, és a kapott összeget a 4. cikk (2) és (3) bekezdésének megfelelően kiigazítják.
            
         (3)   A kereskedési adattár által fizetendő éves felügyeleti díj semmiképp nem lehet 30 000 EUR-nál alacsonyabb.
   (4)   A (2) és (3) bekezdéstől eltérve a nyilvántartásba vett kereskedési adattár nyilvántartásba vételének évében az alábbiak közül az alacsonyabbal megegyező összegű induló felügyeleti díjat fizet:
   
               a)
            
            
               a 6. cikk alapján esedékes nyilvántartásbavételi díj;
            
         
               b)
            
            
               a 6. cikk alapján esedékes nyilvántartásbavételi díjnak és a nyilvántartásba vétel időpontjától az év végéig számított munkanapok hatvan munkanaphoz viszonyított arányának szorzata.
            
         Ez az összeg a következőképpen számítandó ki:
   
      
   
      
   8. cikk
   A harmadik országbeli kereskedési adattárak elismerésének díja
   (1)   Az elismerésért folyamodó kereskedési adattár által fizetendő kérelmezési díjat az alábbiak összegeként kell kiszámítani:
   
               a)
            
            
               20 000 EUR;
            
         
               b)
            
            
               350 000 EUR-nak az ugyanazon harmadik országból származó, az EÉPH által elismert, vagy elismerésért folyamodó, ám még el nem ismert kereskedési adattárak számával való elosztása révén kapott összeg.
            
         (2)   A 648/2012/EU rendelet 77. cikke (1) bekezdésének megfelelően elismert kereskedési adattár 5 000 EUR összegű éves felügyeleti díjat fizet.
   III.   FEJEZET
   
      FIZETÉSI ÉS VISSZATÉRÍTÉSI FELTÉTELEK
   
   9. cikk
   A díjfizetés általános módja
   (1)   Valamennyi díjat euróban kell megfizetni. A díjakat a 10., 11. és 12. cikkben meghatározottak szerint kell megfizetni.
   (2)   A díjak késedelmes megfizetése a megfizetendő összeg 0,1 %-ának megfelelő napi késedelmi díj felszámítását vonja maga után.
   10. cikk
   A nyilvántartásbavételi díjak megfizetése
   (1)   A 6. cikkben említett nyilvántartásbavételi díj a kereskedési adattár nyilvántartásba vétel iránti kérelmével egy időben, egy összegben fizetendő.
   (2)   A nyilvántartásbavételi díjak nem téríthetők vissza abban az esetben, ha a kereskedési adattár visszavonja kérelmét azt megelőzően, hogy az EÉPH a nyilvántartásba vételről vagy a nyilvántartásba vétel elutasításáról indokolással ellátott határozatot hozott volna, vagy ha az EÉPH elutasítja a nyilvántartásba vételre irányuló kérelmet.
   11. cikk
   Az éves felügyeleti díjak megfizetése
   (1)   Az adott pénzügyi évre vonatkozó, a 7. cikkben említett éves felügyeleti díjat két részletben kell megfizetni.
   Az első részletet az adott évben február 28-ig kell megfizetni, összege a számított éves felügyeleti díj kétharmada. Amennyiben ekkor még nem áll rendelkezésre információ a 3. cikk szerint számított, figyelembe veendő árbevételről, az árbevételt a 3. cikknek megfelelően számított legutolsó rendelkezésre álló, figyelembe vett árbevétel alapján kell kiszámítani.
   A második részletet augusztus 31-ig kell megfizetni. A második részlet összege a 7. cikk alapján számított éves felügyeleti díj és az első részlet különbsége.
   (2)   Az egyes részleteket tartalmazó számlákat az EÉPH legalább 30 nappal az adott fizetési határidő előtt elküldi a kereskedési adattárak részére.
   12. cikk
   Az elismerési díjak megfizetése
   (1)   A 8. cikk (1) bekezdésében említett elismerési díj a kereskedési adattár elismerés iránti kérelmével egy időben, egy összegben fizetendő. A díj nem téríthető vissza.
   (2)   Az EÉPH a 8. cikk (1) bekezdésének b) pontjában említett összeget minden egyes alkalommal újraszámítja, amikor harmadik országbeli kereskedési adattártól új elismerés iránti kérelem érkezik be.
   Az EÉPH a 8. cikk (1) bekezdésének b) pontja alapján felszámított összeg és az újraszámított összeg közötti különbözetet egyenlő arányban elosztva visszatéríti az ugyanazon harmadik országban bejegyzett, már elismert kereskedési adattáraknak. A különbözetet vagy közvetlen kifizetés, vagy a következő évben fizetendő díj csökkentés formájában térítik vissza.
   (3)   A kereskedési adattár éves felügyeleti díját minden pénzügyi évben február végéig kell megfizetni. Az EÉPH legalább 30 nappal a fizetési határidő előtt elküldi a számlát az elismert kereskedési adattár részére.
   13. cikk
   Az illetékes hatóságoknál felmerülő költségek megtérítése
   (1)   A kereskedési adattárak nyilvántartásba vételével, felügyeletével és elismerésével összefüggésben csak az EÉPH számít fel díjakat.
   (2)   Az EÉPH visszatéríti az illetékes hatóságoknak a 648/2012/EU rendelet alapján és különösen a feladatoknak a 648/2012/EU rendelet 74. cikkével összhangban történő átruházása következtében elvégzett tevékenységek miatt felmerült tényleges költségeket.
   IV.   FEJEZET
   
      ÁTMENETI ÉS ZÁRÓ RENDELKEZÉSEK
   
   14. cikk
   A 2013-as díjak
   (1)   A 2013 folyamán nyilvántartásba vétel iránti kérelmet benyújtó kereskedési adattárak a 6. cikkben említett nyilvántartásbavételi díjat egy összegben, e rendelet hatálybalépése után 30 nappal, vagy a nyilvántartásba vétel iránti kérelem benyújtásának időpontjában kötelesek megfizetni, attól függően, melyik a későbbi időpont.
   (2)   A 2013-ban nyilvántartásba vett kereskedési adattárak 2013-ra vonatkozóan a 7. cikk (4) bekezdésének megfelelően számított induló éves felügyeleti díjat egy összegben, e rendelet hatálybalépése után 60 nappal, vagy a nyilvántartásba vételre vonatkozó határozat elfogadása után 30 nappal kötelesek megfizetni, attól függően, melyik a későbbi időpont.
   (3)   A 2013 folyamán elismerés iránti kérelmet benyújtó harmadik országbeli kereskedési adattárak 2013-ra vonatkozóan a 8. cikk (1) bekezdésében említett elismerési díjat egy összegben, e rendelet hatálybalépése után 30 nappal, vagy az elismerés iránti kérelem benyújtásának időpontjában kötelesek megfizetni, attól függően, melyik a későbbi időpont.
   (4)   A 2013-ban elismert harmadik országbeli kereskedési adattárak 2013-ra vonatkozóan a 8. cikk (3) bekezdésének megfelelően számított induló éves felügyeleti díjat egy összegben, e rendelet hatálybalépése után 60 nappal, vagy az elismerésre vonatkozó határozat elfogadása után 30 nappal kötelesek megfizetni, attól függően, melyik a későbbi időpont.
   15. cikk
   A 2013-ban nyilvántartásba vett kereskedési adattárak 2014-re vonatkozó éves felügyeleti díja
   (1)   A 2013-ban nyilvántartásba vett kereskedési adattáraknak 2014-re vonatkozóan a 7. cikk szerint számított éves felügyeleti díjat a 2014. január 1-jétől2014. június 30-ig tartó időszakban realizált, figyelembe vett árbevételük alapján számítják fel, az ezen cikk (2) bekezdésében meghatározott módon.
   (2)   A 2013-ban nyilvántartásba vett kereskedési adattárak 2014-re vonatkozó éves felügyeleti díjainak a 7. cikk alapján történő kiszámításakor a kereskedési adattár számításba veendő árbevétele az alábbi összegek egyharmadainak összege:
   
               a)
            
            
               A kereskedési adattár alapvető tevékenységeiből – azaz a származtatott ügyletekre vonatkozó adatok központosított gyűjtéséből és tárolásából – a 2014. január 1-jétől2014. június 30-ig tartó időszak során realizált bevétele, elosztva az összes kereskedési adattár által alapvető tevékenységeikből – azaz a származtatott ügyletekre vonatkozó adatok központosított gyűjtéséből és tárolásából – a 2014. január 1-jétől2014. június 30-ig tartó időszak során realizált összbevétellel;
            
         
               b)
            
            
               a 2014. január 1-jétől2014. június 30-ig tartó időszak során a kereskedési adattárnak bejelentett ügyletek száma, elosztva a 2014. január 1-jétől2014. június 30-ig tartó időszak során az összes nyilvántartásba vett kereskedési adattárnak bejelentett összes ügylet számával;
            
         
               c)
            
            
               a 2014. június 30-án lezáratlanként rögzített ügyletek száma, elosztva a 2014. június 30-án nyilvántartásba vett kereskedési adattárakban lezáratlanként rögzített ügyletek összesített számával.
            
         (3)   A 2013-ban nyilvántartásba vett kereskedési adattárak 2014-re vonatkozó éves felügyeleti díját két részletben kell megfizetni.
   Az első részletet 2014. február 28-ig kell megfizetni, összege megegyezik a kereskedési adattár által a 6. cikk alapján 2013-ban fizetett nyilvántartásbavételi díjjal.
   A második részletet augusztus 31-ig kell megfizetni. A második részlet összege az (1) és (2) bekezdés alapján számított éves felügyeleti díj és az első részlet különbsége.
   Amennyiben a kereskedési adattár által megfizetett első részlet összege magasabb, mint az (1) és (2) bekezdés alapján számított éves felügyeleti díj, az EÉPH az első részletként megfizetett összeg és az (1) és (2) bekezdés szerint számított éves felügyeleti díj különbözetét visszatéríti a kereskedési adattárnak.
   (4)   A 2014-es éves felülvizsgálati díj egyes részleteit tartalmazó számlákat az EÉPH legalább 30 nappal az adott fizetési határidő előtt elküldi a 2013-ban nyilvántartásba vett kereskedési adattárak részére.
   (5)   Amikor a 2014-re vonatkozó auditált beszámolók elérhetővé válnak, a 2013-ban nyilvántartásba vett kereskedési adattárak kötelesek jelenteni az EÉPH-nak a (2) bekezdés a), b) vagy c) pontjában említett, a figyelembe veendő árbevétel (2) bekezdés szerinti kiszámításához felhasznált mutatókat érintő, a végleges adatok és a számításhoz felhasznált ideiglenes adatok közötti eltérésből eredő bármely változást.
   A kereskedési adattáraknak felszámítják a 2014-es éves felügyeleti díj ténylegesen megfizetett összege és a (2) bekezdés a), b) vagy c) pontjában említett, a figyelembe veendő árbevétel (2) bekezdés szerinti kiszámításához felhasznált mutatókat érintő esetleges változás következtében fizetendő 2014-es éves felügyeleti díj közötti különbözetet.
   Az EÉPH a (2) bekezdés a), b) vagy c) pontjában említett, a figyelembe veendő árbevétel (2) bekezdés szerinti kiszámításához felhasznált mutatókat érintő esetleges változás következtében a kereskedési adattárak által fizetendő pótlólagos összeget tartalmazó számlát legalább 30 nappal az adott fizetési határidő előtt elküldi.
   16. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. július 12-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 201., 2012.7.27., 1. o.
   
      (2)  HL L 331., 2010.12.15., 84. o.